Audi A4 B5

Audi A4 B5 (type 8D) var en stor mellemklassebil fra Audi, som kom på markedet i efteråret 1994 som efterfølger for Audi 80. Bilen blev med næsten 1,7 mio. producerede eksemplarer en af Audis til dato mest populære bilmodeller.

Modelhistorie 
Med tydeligt rundere proportioner, en mod bagenden stigende sidelinje og flydende overgange mellem de forskellige karrosseriflader tog designet på Audis store mellemklassebil for alvor afstand fra 1980'ernes Audi 80. Dette kunne hovedsageligt ses på bilens bagende, de nydesignede sidespejle og det tidssvarende, komplet redesignede frontparti. De ud- og indvendige mål var derimod næsten identiske med forgængerens, dog var den nye model lidt bredere hvilket kom kørestabiliteten til gode.

Kabinen havde ligeledes fået nyt design, og materialevalget tydeliggjorde en ændret stil. Kun visse betjeningselementer som f.eks. rudekontakterne eller betjeningsenheden til klimaanlægget blev genbrugt fra Audi 80. Der blev opnået et betydeligt højere kvalitetsindtryk. De reducerede karrosserispaltemål, som første gang blev benyttet på Audi 100 i 1990, gav også A4 en højere præcision som blev fortsat i mange yderligere detaljer.

En betydelig teknisk nyhed var den firleddede foraksel, som første gang blev benyttet i den større Audi A8 og som i dag er standard i alle Audi-personbiler med langsliggende motor. Den skulle forbedre styreegenskaberne og påvirkninger fra kørebaneujævnheder. Den modificerede bagaksel til de forhjulstrukne versioner blev nyafstemt og lettere. Versioner med firehjulstrækket quattro var udstyret med den allerede i Audi 80 benyttede bagaksel med dobbelte tværled.

Den første generation af A4 var baseret på den dengang nyudviklede B5-platform (PL45), som senere også blev benyttet som grundlag for Audi A6 C5, Volkswagen Passat B5 (type 3B) samt Škoda Superb. På grund af en anden opbygning havde Passat og især Superb betydeligt mere plads bagi. Motorer, gearkasser og drivlinje var dog identiske med Audi A4. Motoren i Passat B5 samt i Superb var ligeledes − ligesom i A4 − monteret på langs. Audis firehjulstræksystem quattro kunne også leveres til Passat.

Motorprogrammet omfattede tre nye firecylindrede benzinmotorer samt de to fra Audi 80 og 100/A6 kendte V6-motorer. De firecylindrede motorer var alt efter type udstyret med det Simos eller Motronic benævnte motorstyringssystem, leveret af Bosch og tværskylningstopstykke. Bemærkelsesværdigt var det på 1,8-litersmotorerne monterede femventilede topstykke: Med to udstødnings- og tre indsugningsventiler var det muligt at opnå et forbedret effektforløb ved et samtidigt reduceret brændstofforbrug. Denne motor fandtes dels som sugemotor med 92 kW (125 hk) samt i en turboversion med 110 kW (150 hk) kaldet "1,8 T".

Fra foråret 1996 blev også den 2,8-liters V6-motor med 128 kW (174 hk) udstyret med 1,8'erens femventilteknik, hvilket øgede effekten til 142 kW (193 hk). Den (allerede fra Audi 80 kendte) mindre V6-motor på 2,6 liter med 110 kW (150 hk) blev med modelåret 1998 afløst af en ligeledes femventilet, nyudviklet 2,4-litersmotor med 121 kW (165 hk). Alle V6-motorer, også TDI-motorerne, havde en vinkel på 90° mellem cylinderrækkerne, hvilket henviser til det tekniske slægtskab med V8-motorerne fra Audi V8, som de blev udviklet på grundlag af. Dog havde de, med undtagelse af 2,6'eren og til forskel fra de første V8-motorer, indsugningsmanifold med elektronisk gasspjælsstyring.

Karrosserivarianter 
A4 fandtes som firedørs sedan (Limousine) og femdørs stationcar (Avant).

Cabrioletudgaven af forgængeren Audi 80 (Audi Cabriolet) blev bygget videre sideløbende med A4 frem til sommeren 2000. Sportsudgaverne af Audi 80 (S2 og RS2) blev også bygget videre frem til slutningen af 1995 parallelt med A4. A4 Avant blev også introduceret forskudt i forhold til sedanmodellen, og afløste først forgængeren Audi 80 Avant i starten af 1996.

Drivlinje 
Audi A4 havde forhjulstræk som standardudstyr, men mod merpris kunne nogle motorer leveres i kombination med firehjulstræksystemet quattro. På S- og RS-modellerne var firehjulstrækket standard. Alle motorerne var monteret fortil på langs. Quattro-versionerne var udstyret med Torsen-midterdifferentiale, der som centerdifferentiale styrede kraftfordelingen mellem for- og bagaksel spinselektivt. Hvis der optrådte hjulspin på en aksel (en omdrejningstalsdifference mellem de to drivaksler), ledte differentialet uden førerens indgriben et højere drejningsmoment til akslen uden eller med lidt hjulspind. Ved normal kørsel lå kraftfordelingen på 50:50.

Byggetid 
 Limousine: November 1994 − oktober 2000
 Avant: Januar 1996 − september 2001

I den seksårige byggetid blev der bygget 1.680.989 biler, heraf ca. 510.720 Avant-modeller (hvilket svarer til en andel på 30,4 %).

I Kina fremstillede FAW-Volkswagen modellen mellem 1998 og 2003 som efterfølger for Audi 100 C3.

Modifikationer 
I løbet af sin byggetid gennemgik A4 B5 en del tekniske og optiske modifikationer. Dermed blev baglygternes design på Limousine ændret i august 1996. Nøglen blev udstyret med inder- i stedet for yderbaneprofil, hvilket kunne kendes på de lodrette låsecylindre. Biler med fjernbetjent centrallåsesystem fik fjernbetjening med radiobølger i stedet for infrarød stråling, og centrallåsesystemet fik som standard en betjeningskontakt i førerdøren. Desuden blev varme- og ventilationsanlægget udstyret med recirkulationsfunktion.

I starten af 1997 blev sikkerhedsudstyret udvidet med sideairbags som standardudstyr (kunne leveres som ekstraudstyr siden september 1996), og i midten af 1997 forsvandt Audi-logoet på den nederste del af begge forskærmene. Kombiinstrumentet fik et ændret design med LED-belysning, som kunne genkendes på speedometerets ulineære skalering. Der kom også et modificeret, fireeget rat. I efteråret 1997 blev motorprogrammet udvidet med den tidligere på året i A6 introducerede 2,5-liters V6 TDI-motor.

Den femtrins automatgearkasse blev til modelåret 1998 afløst af en femtrins Tiptronic-gearkasse.

I starten af 1999 fik A4 B5 sit egentlige facelift. Internt blev dette, ligesom i øvrigt i alle Volkswagen-koncernens (datter)selskaber, betegnet "große Produktaufwertung" ("GP" hhv. "GPA").

Væsentligste tekniske ændringer:
 Magnetkontakt til åbning af bagagerumsklappen
 Juli 1999: Introduktion af CAN-Bus
 Ultimo 1999: Introduktion af nyudviklet 1,9-liters TDI-motor med pumpe/dyse-indsprøjtning og 85 kW (115 hk)

Væsentligste optiske ændringer:
 Forlygter i ændret optik med klart glas, som ekstraudstyr med xenonlys (kun nærlys)
 Tågeforlygter i kofangeren
 Baglygter med klare, hvide baklygter
 Nydesignet midterkonsol og klimabetjeningsenhed
 Nydesignede sideblinklys foran A-søjlen på forskærmen, udvendige dørhåndtag, bagagerumsklap med påmonteret gribeliste (kun Limousine) samt kofangere
 Forrudesprinklerdyser ikke længere monteret på motorhjelmen
 Hvid instrumentbelysning (fra juli 1999)

Undervognen og karrosseriets stivhed blev ligeledes modificeret. Samtidig med introduktionen af CAN-Bus på den faceliftede A4 kunne modellen også leveres med ESP. Sikkerhedsudstyret kunne mod merpris suppleres med gardinairbagsystemet sideguard til for- og bagsæderne (standard på S4 og RS4).

Modelvarianter 
Som sportsligere, effektforøget udgave af B5 blev modelprogrammet i september 1997 udvidet med modellen S4 med 195 kW (265 hk), og i juni 2000 med stationcaren RS4 Avant med 280 kW (380 hk). Begge disse modeller var udstyret med en 2,7-liters V6-motor med femventilteknik og dobbelt turboladning (biturbo).

Ud over den væsentligt højere effekt adskilte disse modeller sig fra den normale A4 med deres ændrede optik, bl.a. modificerede kofangere lakeret i bilens farve.

Den eksklusive RS4 Avant, som først kom på markedet mod slutningen af B5's byggetid, adskilte sig med sin bredere optik og matglansende aluminiumsspejle. Den blev kun bygget i 6.030 eksemplarer.

Hybriddrift 
I oktober 1997 kom Audi duo på markedet på basis af Audi A4 Avant. Denne model var udstyret med hybriddrift, og var den første serieproducerede bil fra en tysk fabrikant med hybriddrift. Ud over den allerede kendte TDI-motor på 1,9 liter med 66 kW (90 hk) var bilen udstyret med en elektromotor med 21 kW (29 hk). Kunderne var dog tilbageholdende på grund af den høje pris på ca. 60.000 DM. Der blev bygget mindre end 100 eksemplarer af bilen, som igen blev taget ud af produktion allerede i juni 1998.

Sikkerhed 
Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne er/var A4 i årgangene 1995 til 2001 klassificeret som følger:
 2001: Mindst 20 % bedre end middelbilen
 2003: Mindst 15 % bedre end middelbilen
 2005: Mindst 15 % bedre end middelbilen
 2007: Som middelbilen
 2009: Som middelbilen
 2011: Som middelbilen
 2013: Som middelbilen
 2015: Som middelbilen
 2017: Mindst 20 % bedre end middelbilen

Tekniske data 
Audi A4 B5 var som standard udstyret med forhjulstræk. Som ekstraudstyr kunne nogle af motorerne leveres med firehjulstræksystemet quattro, som var standard på S4 og RS4. Alle motorer var monteret på langs. Alle quattro-versioner var som spærredifferentiale udstyret med en Torsen-midterdifferentiale, som spinselektivt styrede kraftfordelingen mellem for- og bagaksel. Hvis hjulene på en aksel begyndte at spinne, så der opstod en forskel i omdrejningstallet mellem drivakslerne, ledte differentialet automatisk et højere drejningsmoment til akslen uden/med mindre spin. Ved normal kørsel lå kraftfordelingen på 50:50.

4-cylindrede benzinmotorer

6-cylindrede benzinmotorer

Dieselmotorer

Referencer

Litteratur 
 Automobil Revue. Katalog 1996 og 2000 (på tysk og fransk).
 Etzold, Hans-Rüdiger: So wird’s gemacht. Band 98: Audi A4 von 11/94 bis 9/01. Delius Klasing, 5. oplag 2002.  (på tysk).
 Kittler, Eberhard: Deutsche Autos seit 1990, Band 5: Audi, BMW, Smart, VW und Kleinserien. Motorbuch Verlag, 1. oplag 2001.  (på tysk).
 Audi A4 instruktionsbog. Audi AG, september 1994. 951.561.8D0.00 (på tysk).
 Audi A4/S4 instruktionsbog. Audi AG, august 1999. 201.561.8D0.38.
 Audi A4 Avant instruktionsbog. Audi AG, december 1995. 961.561.8D5.00 (på tysk).
 Audi A4 Avant/S4 Avant instruktionsbog. Audi AG, august 1999. 201.561.8D5.00 (på tysk).

Eksterne henvisninger 

 

B5
Store mellemklassebiler
Forhjulstrukne biler
Hybridbiler
Stationcars
Biler introduceret i 1994
Biler fra 1990'erne
Biler fra 2000'erne